
Κύριε Δήμαρχε,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, με χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Η Ε.Σ.Α.μεΑ. με το παρόν σας μεταφέρει το αίτημα του Σωματείου Ατόμων με Αναπηρίες Ζακύνθου «ΟΙ ΠΟΠΟΛΑΡΟΙ» σχετικά με τη δημιουργία Στέγης Υποστηριζόμενης Διαβίωσης ατόμων με αναπηρία στο νησί της Ζακύνθου.
Όπως επισημαίνεται και στην υπ’ αριθ. πρωτ. 2023/15.10.2026 επιστολή του Σωματείου Ατόμων με Αναπηρίες Ζακύνθου «ΟΙ ΠΟΠΟΛΑΡΟΙ», την οποία σας επισυνάπτουμε, κρίνεται επιτακτική η ανάγκη για δημιουργία Στέγης Υποστηριζόμενης Διαβίωσης στο νησί της Ζακύνθου για την υποστήριξη της ανεξάρτητης διαβίωσης των ατόμων με αναπηρία στη συγκεκριμένη περιοχή. 
Βασικός πυλώνας της δράσης του εν λόγω Σωματείου αποτελεί η προάσπιση του δικαιώματος των Ατόμων με Αναπηρία στην αυτόνομη και ανεξάρτητη διαβίωση, με αξιοπρέπεια, ισότητα και ενεργό συμμετοχή στην κοινωνία. Επίσης, είναι κοινά παραδεκτό, ότι κάθε άτομο, ανεξάρτητα από τη μορφή της αναπηρίας του, έχει το δικαίωμα να λαμβάνει αποφάσεις για τη ζωή του, να αναπτύσσει τις δεξιότητές του και να συμμετέχει ισότιμα στην κοινότητα όπου ζει.
Στο πλαίσιο αυτό, θεωρείται επιτακτική η ανάγκη ίδρυσης και λειτουργίας Στέγης Υποστηριζόμενης Διαβίωσης (ΣΥΔ) Ατόμων με Αναπηρία στο νησί της Ζακύνθου. Η λειτουργία μιας τέτοιας δομής θα συμβάλει ουσιαστικά στην ενίσχυση της αυτονομίας, στη διατήρηση και ανάπτυξη των ικανοτήτων των ωφελούμενων, καθώς και στην κοινωνική τους ένταξη, αποτρέποντας φαινόμενα περιθωριοποίησης και ιδρυματοποίησης, ιδιαίτερα στις περιπτώσεις όπου το οικογενειακό περιβάλλον αδυνατεί να καλύψει τις ανάγκες υποστήριξής τους.
Πρόκειται για ένα διαχρονικό αίτημα του Σωματείου, το οποίο, μέσα από την πολυετή δράση του, έχει διαπιστώσει τις σημαντικές ελλείψεις σε κοινωνικές υποδομές στο νησί μας και την ανάγκη ουσιαστικής στήριξης των ατόμων με αναπηρία και των οικογενειών τους.
Κύριε Δήμαρχε, 
Ως εκ τούτου, απευθυνόμαστε σε εσάς και ζητάμε να προβείτε στις απαραίτητες ενέργειες για την υλοποίηση αυτού του έργου, ώστε να διασφαλιστεί η αυτόνομη και αξιοπρεπής διαβίωση των ατόμων με αναπηρία στο νησί της Ζακύνθου.
Η δημιουργία της συγκεκριμένης δομής θα αποτελέσει ένα ουσιαστικό βήμα για τη διασφάλιση των δικαιωμάτων των Ατόμων με Αναπηρία και τη βελτίωση της ποιότητας ζωής τους, καλύπτοντας μια σημαντική ανάγκη της τοπικής κοινωνίας.
Πιστεύοντας πως θα ανταποκριθείτε θετικά στο εν λόγω αίτημα, σας ευχαριστούμε εκ των προτέρων.
Στο παρόν επισυνάπτεται η υπ’ αριθ. πρωτ. 2023/15.10.2026 επιστολή του Σωματείου Ατόμων με Αναπηρίες Ζακύνθου «ΟΙ ΠΟΠΟΛΑΡΟΙ», που αναφέρεται στο εν λόγω ζήτημα.
Αναμένοντας άμεσα την απάντησή σας και τις ενέργειές σας επί του θέματος,

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


Πίνακας Αποδεκτών:

κ. Δ. Ακτύπη, Βουλευτή Ζακύνθου
κ. Ν. Κόττη, Αντιδήμαρχο Αναπτυξιακού Σχεδιασμού και Ευρωπαϊκών Προγραμμάτων Δ. Ζακύνθου
Κ. Δ. Πλέσσα, Πρόεδρο Δημοτικού Συμβουλίου Δ. Ζακύνθου
Π.ΟΜ.Α.μεΑ. Δυτικής Ελλάδας και Ν.Ι.Ν.  

